Arnulf Øverland

Ole Peter Arnulf Øverland (født 27. april 1889 i Kristiansund, død 25. mars 1968 i Oslo) var en norsk forfatter, lyriker, kritiker og riksmålforkjemper.

Liv og virke

Bakgrunn 
Arnulf Øverland ble født i Kristiansund, og vokste opp i småborgerlige kår i Bergen. I 1904 flyttet han, foreldrene og de to brødrene hans til Kristiania. To år seinere døde faren. Øverland fikk i 1911 tuberkulose, og ble lagt inn på Gjøsegaarden sanatorium på Kongsvinger.

Forfatter 
Samme år debuterte han som forfatter med lyrikksamlingen Den ensomme fest. Han ble sentral i det norske diktermiljøet i mellomkrigstiden, særlig i kretsen rundt det kommunistiske tidsskriftet Mot Dag. Han forlot sitt kommunistiske ståsted i løpet av 1930-tallet, på grunn av Josef Stalins politikk i Sovjetunionen.

Øverland var formann i Det Norske Studentersamfund i 1923, og i Forfatterforeningen 1923–1928. I 1945 ble han æresmedlem i Forfatterforeningen.

Arnulf Øverland var den siste i Norge som ble tiltalt for blasfemi, i 1933, etter å ha holdt foredraget «Kristendommen – den tiende landeplage» i Studentersamfundet i Oslo 21. januar, etter anmeldelse av Menighetsfakultetets professor Hallesby, en høvding innen den ortodokse del av norsk protestantisme. I foredraget tok han for seg likt og ulikt, både felleskristent tankegods og mer spesifikt norske protestantiske forhold. Han angrep også den katolske kirke. Han sammenlignet nattverden med «kannibalisk magi».

Saken endte med at Øverland, som ble forsvart av høyesterettsadvokat og senere høyesterettsjustitiarius Emil Stang, ble frikjent i lagmannsretten etter reglene om ytringsfrihet. Den siste domfellelsen for blasfemi fant derfor sted i 1912. Etter at Øverland ble frikjent for sine «tre foredrag til offentlig forargelse» i 1933, forble blasfemiparagrafen en «sovende» lovbestemmelse, og ingen ble tiltalt etter den før den ble endelig opphevet i mai 2015.

Han stilte seg meget kritisk til nazismen. I 1936 skrev han diktet «Du må ikke sove», som ble trykt i tidsskriftet Samtiden. Det slutter med: «Jeg tenkte: Nu er det noget som hender. / Vår tid er forbi - Europa brenner». En kjent del fra diktet lyder: «Du må ikke tåle så inderlig vel / den urett som ikke rammer dig selv!»

Under annen verdenskrig skrev han en rekke kjente motstandsdikt. Han ble arrestert i 1941 sammen med Margrete Aamot mens de holdt på med å utgi illegale skrifter. De satt i Møllergata 19, på Grini og i Sachsenhausen, men begge overlevde.

Øverland var en av de norske utsendingene til Haag-kongressen i 1948, som la grunnlaget for Den europeiske menneskerettskonvensjon, Europabevegelsen, Europarådet og Europa-colleget. Året etter var han blant grunnleggerne av Europabevegelsen i Norge.

Etter annen verdenskrig spilte Øverland en markant rolle i den norske språkstriden. Han var formann for Riksmålsforbundet fra 1947 til 1956 og i Forfatterforeningen av 1952 fra 1952–1953.

Arnulf Øverland var tilhenger av en tradisjonalistisk lyrikk, og kritiserte moderne poesi ved flere anledninger. Tradisjonell var han hele tiden, men særlig er han kjent for å ha startet den såkalte Tungetaledebatten i 1950-årene. Debatten brøt ut med hans tale «Tungetale fra parnasset», som ble publisert i Arbeiderbladet i 1954.

Han fikk Statens kunstnerlønn fra 1938, og bodde i Statens æresbolig Grotten fra 1946 til sin død.

Øverland giftet seg i 1945 med Margrete Aamot.

Bibliografi

Lyrikk 
 1965 – Livets minutter – lyrikk
 1962 – På Nebo Bjerg – lyrikk
 1960 – Den rykende tande – lyrikk
 1956 – Sverdet bak døren – lyrikk
 1947 – Fiskeren og hans sjel – lyrikk
 1946 – Tilbake til livet – lyrikk
 1945 – Vi overlever alt! – lyrikk
 1940 – Ord i alvor til det norske folk – lyrikk (ny utgave 1959)
 1937 – Den røde front – lyrikk
 1936 – «Du må ikke sove» – dikt (del av diktsamlingen Den røde front fra 1937)
 1934 – Riket er ditt – lyrikk
 1934 – Jeg besværger dig – lyrikk
 1929 – Hustavler – lyrikk
 1927 – Berget det blå – lyrikk
 1919 – Brød og vin – lyrikk
 1915 – Advent – lyrikk
 1912 – De hundrede violiner – lyrikk
 1911 – Den ensomme fest – lyrikk

Novellesamlinger 
 1964 – Møllerupgåsens liv og himmelfart og andre troverdige betraktninger – noveller
 1931 – Gud plantet en have – noveller
 1923 – Deilig er jorden – noveller
 1916 – Den haarde fred – noveller

Dramatikk 
 1917 – Venner, drama
 1930 – Gi mig ditt hjerte, drama

Essays og artikler 
 1967 – Sprog og usprog – artikler
 1964 – Hvor gammelt er Norge? – essays
 1963 – I tjeneste hos ordene – artikler
 1959 – Verset – hvordan blir det til? – essays
 1958 – Om Gud skulde bli lei av oss – artikler
 1956 – Riksmål, landsmål og slagsmål – essays
 1954 – I beundring og forargelse – artikler
 1952 – Har jorden plass til oss? – artikler
 1949 – Nordiske randstater eller atlantisk fred – artikler
 1949 – Bokmålet – et avstumpet landsmål? – artikler
 1948 – Nøitralitet eller vestblokk – artikler
 1948 – Hvor ofte skal vi skifte sprog? – artikler
 1947 – Norden mellom øst og vest – essays
 1946 – Det har ringt for annen gang – artikler
 1940 – Er vort sprog avskaffet? – artikler
 1939 – Forpostfektninger – essays
 1935 – Det frie ord – essays
 1933 – Tre foredrag til offentlig forargelse – artikler (gjenutgitt 2006, e-bok 2011)
 1927 – Kapital og åndsarbeide – essays
 1926 – Olav Duun – essays
 1920 – Norske kunstnere. Edvard Munch – essays

Oversettelser

Teater (utvalg)

Priser, utmerkelser og nominasjoner (utvalg) 
 1962 – Nominert til Nordisk råds litteraturpris for diktsamlingen Den rykende tande 
 1961 – Mads Wiel Nygaards legat
 1951 – Norsk vinner av Doblougprisen
 1935 – Vinner av Gyldendals legat

Referanser

Litteratur

Eksterne lenker 
 
 Om Arnulf Øverland på Akershus kulturnett
 Kristendommen – den tiende landeplage. Full tekst av foredrag holdt i Studentersamfundet i 1933.
 Digitaliserte bøker av Arnulf Øverland hos Nasjonalbiblioteket.
 Arnulf Øverlands Galleri i Kristiansund
 Bilde av Arnulf Øverland 14. februar 1949, Oslo Museum
 Politiske taler av Arnulf Øverland, virksommeord.uib.no

Norske lyrikere
Norske essayister
Norske novellister
Riksmålstematikk
Medlemmer av Det Norske Akademi
Medlemmer av Mot Dag
Norske motstandsfolk under andre verdenskrig
Norske konsentrasjonsleirfanger under andre verdenskrig
Vinnere av Gyldendals legat
Vinnere av Doblougprisen
Formenn av Det Norske Studentersamfund
Ateismeforkjempere
Personer begravet på Vår Frelsers gravlund
Personer fra Kristiansund kommune
Personer fra Bergen kommune
Lytterprisen
Fanger på Grini fangeleir